《惊风行五章 其三》
清代·姚燮

将吏无守心，眷属夜先遁。馁气由上萌，何从禁民乱？

举郡为一由，白昼绝烟爨。弃饭荒城根，饿狗逐鸡窜。

巡城虽有兵，逸者已过半。意谓军律疏，当无诛罚患。

仰看日薄西，行人稍得间。遂脱虎口危，未嫌牛后殿。

出郭眄野坰，愁鸿岂徒万？争坐不择地，转似获安奠。

甚至丛冢旁，投隙设蒲荐。颇闻粮饷移，官食不保晏。

况尔蚩蚩氓，本来草苴贱。在目洵可悲，自顾益危惮。

于势难再穷，何由得权变？且从西市庐，坐憩片时倦。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。